अहमदनगर मेयर चुनाव में बसपा ने दिया बीजेपी को समर्थन, मचा सियासी तूफान  
महाराष्ट्र के अहमदनगर मेयर चुनाव का मामला 
बसपा और राकांपा ने दिया बीजेपी को समर्थन
भाजपा के बाबासाहेब वाकले 37 मतों के साथ बने मेयर
मायावती की बहुजन समाज पार्टी (बसपा) भले ही भाजपा के खिलाफ हमलावर रुख अपनाए हो, लेकिन बसपा के समर्थन से बीजेपी के प्रत्याशी ने जीत दर्ज की. मामला महाराष्ट्र के अहमदनगर मेयर चुनाव (Ahmednagar Mayor Election) का है. भाजपा के बाबासाहेब वाकले 37 मतों के साथ अहमदनगर के मेयर निर्वाचित हुए. भाजपा के पास 68 सदस्यीय नगर निकाय में सिर्फ 14 सीटें थी, लेकिन राकांपा के 18, बहुजन समाज पार्टी (बसपा) के चार और एक निर्दलीय पार्षद ने उनके पक्ष में मतदान किया. वहीं, शिवसेना 24 सीटों के साथ नगर निकाय में सबसे बड़ी पार्टी है. कांग्रेस के पांच सदस्य मतदान से अनुपस्थित रहे.